Siya Kolisi nou in kletsrymer Jay-Z se kamp | Netwerk24
06 Desember 2019 10:11
Die Springbokkaptein Siya Kolisi het hom aangesluit by die kletsrymer Jay-Z se sportbestuursmaatskappy Roc Nation Sports International.
Siya Kolisi met die Webb Ellis-trofee. Foto: Getty Images
Kolisi (28), wat die Bokke aangevoer het in hul suksesvolle veldtog by die Wêreldbekertoernooi in Japan verlede maand, het die nuus Donderdag op Instagram bevestig.
RugbyDump berig Kolisi word die eerste rugbyspeler om ’n kontrak met die maatskappy te sluit.
Roc Nation Sports is in 2013 gestig as ’n onderverdeling van die Amerikaanse hiphop-ster se vermaaklikheidsmaatskappy Roc Nation en verteenwoordig meer as 70 sportlui wat onder andere basketbal, bofbal, boks, sokker en Amerikaanse voetbal beoefen.
Die sportbestuurafdeling is glo gebore uit Jay-Z se liefde vir sport en stel ten doel om sportlui op ’n soortgelyke wyse te ondersteun as wat Roc Nation kunstenaars in die musiekbedryf bystaan.
“My strewe na ’n beter toekoms en om die jeug in ons land en elders te inspireer sal nooit stop nie,” sê Kolisi.
Die vyfmalige bokswêreldkampioen Miguel Cotto, asook die bofbalspelers Robinson Canó en Andre Ward tel onder die sportsterre wat deur Roc Nation Sports verteenwoordig word.
Die nuus is nie net betekenisvol vir die globalisering van rugby nie – veral in die VSA – maar plaas ook die merkwaardige prestasies wat Kolisi en die Bok-span op en van die veld vanjaar in Japan vermag het, in die internasionale kollig.
The first of many more. Honored to represent my country in this next chapter with @rocnationsports ???? We stand together. #RocFam
Meer oor: Bokke | Toetsrugby | Springbokke | Siya Kolisi | Jay-Z | Wêreldbekerrugby